Пугачёвтың ихтилалы Урал металлургияһына бик ҙур зыян килтерә. Ихтилалға 129 Урал заводтарының 64-е ҡушыла, уларға яҙҙырылған крәҫтиәндәрҙең һаны 40 мең кеше тәшкил итә. Емереүҙән һәм туҡтатылып тороуҙан заводтарҙың дөйөм зыяны 5 536 193 һумға торошло тип баһалана[216]. Заводтарҙы тиҙ арала тергеҙһәләр ҙә, ихтилалдан һуң завод эшселәренә ҡарата ташламалар яһарға тура килә. Уралдағы баш тикшереүсе капитан С. И. Маврин яҙҙырылған крәҫтиәндәрҙе ихтилалдың төп көсө тип һанай, улар «ялған батшаны» ҡорал менән тәьмин итәләр, уның отрядтарына инәләр, сөнки завод хужалары үҙҙәренең эшселәрен иҙәләр, крәҫтиәндәр заводҡа эшкә килер өсөн алыҫ араларҙы йәйәү үтергә тейеш була, уларға игенселек менән шөғөлләнергә рөхсәт ителмәй һәм уларға аҙыҡ-түлекте юғары хаҡ менән һаталар, тип хәбәр итә. Маврин фекеренсә, киләсәктә бындай болалар булмаһын өсөн ҡәтғи саралар күрергә кәрәк. Екатерина Г.A.Потёмкинға яҙған хатында Мавриндың фекерҙәре менән ризалаша. 1779 йылдың 19 майында яҙҙырылған (приписной) крәҫтиәндәрҙе ҡазна һәм партикуляр предприятиеларнда файҙаланыу буйынса дөйөм ҡағиҙәләре тураһында Манифест сығарыла, яңы ҡағиҙәләр буйынса завод хужаларының приписной крәҫтиәндәргә ҡарата хоҡуҡтары сикләнә: эш көнө ҡыҫҡартыла һәм хеҙмәт хаҡы өҫтәлә[217][218].